KIRJALLINEN KYSYMYS P-2679/01 esittäjä(t): Christoph Konrad (PPE-DE) komissiolle. Siviiliväestön suojelu unionissa.



Virallinen lehti nro 134 E , 06/06/2002 s. 0077 - 0078



KIRJALLINEN KYSYMYS P-2679/01 esittäjä(t): Christoph Konrad (PPE-DE) komissiolle (25. syyskuuta 2001) Aihe: Siviiliväestön suojelu unionissa New Yorkin ja Washingtonin terrori-iskut paljastivat siviiliväestön suojelun vakavia puutteita Yhdysvalloissa. Samoja puutteita voidaan olettaa olevan myös unionin jäsenvaltioissa. Idän ja lännen vastakkaisasettelun päätyttyä esimerkiksi Saksassa on vähennetty huomattavasti siviiliväestön suojeluun myönnettäviä varoja muuttuneen uhkatilanteen takia. Nyttemmin asiantuntijat pitävät uhkaa ydinaseiden sekä biologisten ja kemiallisten aseiden joutumisesta terroristien käsiin todellisena. Tämän takia nousee esiin kysymys siviiliväestön suojelusta erityisesti Euroopan taajama-alueilla. Saksan liittopäivät hyväksyi 19. syyskuuta 2001 niin sanotun terrorismin vastaisen paketin armeijan ja turvallisuuspalvelujen vahvistamiseksi. Siviiliväestön suojelua siinä ei mainittu. Seuraavissa kysymyksissä väestösuojeluun katsotaan kuuluvan Geneven sopimuksen mukainen siviiliväestön suojelu aseellisissa selkkauksissa ja pelastuspalvelu yleensä. 1. Onko väestönsuojelu Euroopan unionissa riittävää? 2. Onko olemassa suunnitelmia kattavasta ja laajasta väestönsuojelusta unionissa ja jos on, millaisia? 3. Pitääkö komission sen mielestä tehostaa toimia tällä alalla, kun otetaan huomioon tämän vuoden syyskuun 11. päivän tapahtumat? 4. Voitaisiinko unionissa määrätä sitovista, siviiliväestön suojelua koskevista vähimmäisvaatimuksista erityisesti taajama-alueilla ja eurooppalaisissa kaupungeissa? Margot Wallströmin komission puolesta antama vastaus (6. marraskuuta 2001) Euroopan unionista tehdyn sopimuksen 33 artiklan mukaan jäsenvaltioiden velvollisuuksia pitää yllä yleistä järjestystä ja suojata sisäistä turvallisuutta ei rajoiteta. Euroopan unionista tehdyn sopimuksen V osaston määräykset yhteisestä ulko- ja turvallisuuspolitiikasta ovat johtaneet Euroopan kriisienhallinnan sekä sotilaallisten että ei-sotilaallisten valmiuksien kehittämiseen. Lisäksi yhteisö on esimerkiksi ei-sotilaallisen kriisienhallinnan kehittämisessä jo komission kautta näkyvässä ulkopoliittisessa asemassa monissa eri tarkoituksia varten perustetuissa ja eri alueille suunnatuissa välineissä. Neuvoston asetus (EY) N:o 381/2001 nopean toiminnan järjestelmästä annettiin 26. helmikuuta 2001 EY:n perustamissopimuksen 308 artiklan (ent. 235 artiklan) perusteella. Nopean toiminnan järjestelmä ja komissioon perustettu kriisienhallintayksikkö ovat laajemman lähestymistavan kaksi toisiaan tukevaa osaa. Pelastuspalvelualalla yhteisön tavoitteena on luoda jäsenvaltioiden välille vankka ja kestävä yhteistyö, joka auttaa varmistamaan ihmisten, ympäristön ja omaisuuden paremman suojelun luonnonkatastrofien ja tekniikan aiheuttamien suuronnettomuuksien aikana yhteisön alueella ja sen ulkopuolella. Kaikki yhteisön tason pelastuspalvelualoitteet toteutetaan Maastrichtin sopimuksessa määritellyn toissijaisuusperiaatteen mukaisesti. Komission tavoitteena on ollut tukea ja kannustaa kansallisen tason toimia tarjoamalla joustava lainsäädännöllinen ja hallinnollinen perusta (pelastuspalvelualaa koskevat päätöslauselmat ja yhteisön toimintaohjelmat). Pelastuspalvelussa on keskitytty erityisesti seuraaviin tavoitteisiin: - kansallisen, alueellisen ja paikallisen tason pyrkimysten tukeminen ja täydentäminen ottaen huomioon katastrofien ehkäisy, pelastuspalvelusta vastuussa olevien valmiudet ja toiminta katastrofitilanteessa - yleisölle tiedottamiseen osallistuminen Euroopan kansalaisten omatoimisen suojelun lisäämiseksi - kehyksen perustaminen kansallisten pelastuspalveluiden tehokkaalle ja nopealle yhteistyölle silloin, kun tarvitaan vastavuoroista apua - kansainvälisen tason pelastuspalvelutoimintojen yhtenäisyyden lisääminen yhteistyössä erityisesti Keski- ja Itä-Euroopan ehdokasmaiden kanssa laajentumiseen liittyen sekä Välimeren alueen kumppanien kanssa. Kokouksessaan 20. syyskuuta 2001 sisä- ja oikeusasioiden neuvosto suhtautui myönteisesti komission ehdotukseen(1) neuvoston päätökseksi yhteisön mekanismin perustamisesta hätätilanteissa toteutettavien pelastuspalvelutoimien koordinointia varten. Tällä mekanismilla voidaan luonnonkatastrofin, teknologian aiheuttaman suuronnettomuuden tai ympäristökatastrofin sattuessa mobilisoida tarvittavat toiminnalliset voimavarat nopean tuen antamiseen ja avun tarpeessa olevan maan (yhteisön sisä- ja ulkopuolella) auttamiseen. Samassa kokouksessa neuvosto pyysi myös pelastuspalvelusta vastaavia johtajia keskittymään lokakuussa 2001 Knokkessa pitämässään ylimääräisessä kokouksessaan siihen, miten toimitaan, jos yhteisön sisä- ja ulkopuolella tehdään suuria terrori-iskuja. Tarkoitus on määritellä, mitkä asiat vaativat lisäkäsittelyä, millä alueilla tarvitaan tiiviimpää yhteistyötä jne. Lisätietoja yhteisön pelastuspalvelutoiminnasta on seuraavassa osoitteessa: http://europa.eu.int/comm/environment/civil/ (1) EYVL C 29 E, 30.1.2001.